Sögufélag Kópavogs og Héraðsskjalasafn Kópavogs efndu nýverið til kaffidrykkju og piparkökuáts í tilefni aðventunnar . Viðburðurinn var vel sóttur eins og flestir viðburðir sem Sögufélagið stendur að en milli 80 og 90 manns mættu . Tveimur dögum fyrr hafði Þorkell Guðnason samband við formann félagsins og sagði honum að hann hafi séð mynd á Facebook af Jóhannesi Jónassyni , betur þekktur sem „ Jói á hjólinu “ þar sem glöggt mátti sjá að á hjóli Jóa var númerið : „ Í – 137 “ . Þetta þótti Kela ekki gott og bað um stuðning Sögufélagsins við að útvega gott „ Y “ númer handa Jóa . Myndin sem birtist á Facebook af Jóhannesi Jónassyni , „ Jóa á hjólinu “ . Mynd : Orri Ragnar Árnason Amin . Hjónin Erla og Siggi í Ísastál útbjuggu númeraplötuna Y - 1942 en það er fæðingarár Jóa . Einnig var gerður minningapeningur með áletrun og mynd af hjólreiðamanni . Frímann Ingi Helgason flutti stutt ávarp af þessu tilefni og Þorkell Guðnason sagði frá hvernig þessi hugmynd varð til . Karen E. Halldórsdóttir , formaður lista - og menningarráðs , afhenti Jóa glæsilegt heiðursskjal og minningapeninginn . Jóhannes Jónasson , betur þekktur sem „ Jói á hjólinu . “ Mynd : Orri Ragnar Árnason Amin . Að þessu loknu var gengið til auglýstrar dagskrár . Fyrst las Hrafn A. Harðarson nokkur bráðskemmtileg ljóð úr nýútkominni ljóðabók sinni : „ Þar býr enginn “ . Þá sýndi Marteinn Sigurgeirsson einstaklega fróðlegt og skemmtilegt viðtal sem hann tók við Þórð Guðnason , vélvirkja og rennismið , en Þórður starfrækti vélsmiðju við Álfhólsveg 22 .